text: Hjemløse skulpturer er kommet til Kolding
  14 juni 2018 kl. 16.26
  Bronzekunst vil hele sommeren sætte fokus på udsatte borgere
  Normalt laver man skulpturer af konger og søfartshelte. Men frem til 1. september vil ni bronzeskulpturer af hjemløse præge Kolding.
  Skulpturerne er skabt af den fynske billedhugger Jens Galschiøt, som er kendt for at lave kunst med kant - blandt andet om religion og klimaramte isbjørne. 
  I 2010 blev han hyret til at lave hjemløse-skulpturer af den danske organisation Projekt Udenfor, og siden har skulpturerne været udstillet i en række danske og udenlandske byer.
  Koster en formue
  På den måde sætter kunsten fokus på en gruppe mennesker, man ikke hører så meget om.
  Jens Galschiøt, billedhugger: "Bronzeskulpturer koster jo en formue at lave. Det er ikke noget, man laver af hjemløse"
  - Bronzeskulpturer koster jo en formue at lave. Det er ikke noget, man laver af hjemløse. Det er noget, man laver af statsministre og den slags. Så derfor er det meget specielt at lave dem i bronze. Det tiltrækker opmærksomhed, sagde Jens Galschiøt dengang til Ritzau.
  I dag er der fernisering på udstillingen af de ni skulpturer, som er placeret forskellige steder i Kolding by. Udstillingen er arrangeret af City Kolding i samarbejde med Kolding Kommunes udsatteråd.
  